31997R0143
L 025/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 143/97 НА КОМИСИЯТА
от 27 януари 1997 година
относно третия списък на приоритетни вещества съгласно Регламент (ЕИО) № 793/93 на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕИО) № 793/93 на Съвета от 23 март 1993 г. за оценката и контрола на рисковете от съществуващите вещества (1), и по-специално членове 8 и 10 от него,
като има предвид, че Регламент (ЕИО) № 793/93 предвижда система за оценка и контрол на рисковете от съществуващите вещества; като има предвид, че с оглед да се извършва оценка на тези рискове, следва да се определят приоритетните вещества, които изискват незабавно внимание;
като има предвид следователно, че член 8 от Регламент (ЕИО) № 793/93 предвижда, че Комисията изготвя списъка на приоритетните вещества и определя критериите, които да се прилагат при изготвянето на този списък;
като има предвид, че член 10 от Регламент (ЕИО) № 793/93 на Съвета предвижда, че за всяко от веществата дадени в приоритетните списъци, се определя държава-членка като отговорник за неговата оценка; като има предвид, че разпределянето на веществата между държавите-членки трябва да гарантира справедливо разделение на задачите;
като има предвид, че първият и вторият приоритетен списък бяха приети с Регламент (ЕО) № 1179/94 на Комисията от 25 май 1994 г. (2) и с Регламент (ЕО) № 2268/95 на Комисията от 27 септември 1995 г. (3);
като има предвид, че разпоредбите на настоящия регламент са в съответствие със становището на комитета, създаден с член 15 от Регламент (ЕИО) № 793/93,
ПРИЕ НАСТОЯЩИЯ РЕГЛАМЕНТ:
Член 1
1. Третият списък на приоритетни вещества, предвиден в член 8, параграф 1 от Регламент (ЕИО) № 793/93, е съставен и даден в приложението към настоящия регламент.
2. Списъкът на приоритетни вещества посочва също държавите-членки, които отговарят за всяко от веществата.
Член 2
Настоящият регламент влиза в сила от деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 27 януари 1997 година.